SL Uradni list Evropske unije L 117/27

DIREKTIVA KOMISIJE 2008/53/ES

z dne 30. aprila 2008

o spremembi Priloge IV k Direktivi Sveta 2006/88/ES glede spomladanske viremije pri krapih (SVC)

(Besedilo velja za EGP)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 2006/88/ES z dne 24. oktobra 2006 o zahtevah za zdravstveno varstvo živali in proizvodov iz ribogojstva ter o preprečevanju in nadzoru nekaterih bolezni pri vodnih živalih (1) in zlasti člena 61(2) Direktive,

ob upoštevanju naslednjega:

(1) Direktiva 2006/88/ES določa nekatere predpise v zvezi z zdravjem živali, ki se uporabljajo za živali in proizvode iz ribogojstva. Navedena pravila upoštevajo navedbe eksotičnih in neeksotičnih bolezni iz dela II Priloge IV k navedeni direktivi ter dovzetne vrste.

(2) Spomladanska viremija pri krapih (SVC) je vključena v seznam neeksotičnih bolezni iz dela II Priloge IV k Direktivi 2006/88/ES.

(3) V okviru razprav v Svetu, na podlagi katerih je bila sprejeta Direktiva 2006/88/ES, je Komisija objavila izjavo, ki priznava pomisleke več držav članic proizvajalk krapov, o posledicah usklajenih ukrepov Skupnosti na SVC. Komisija je zato navedla, da bo po začetku veljavnosti Direktive 2006/88/ES, vendar pred datumom uveljavitve, na zahtevo in na podlagi razlogov, ki ji bodo predstavljeni, ponovno ocenila ali bo SVC še naprej vključena v seznam iz dela II Priloge IV k navedeni direktivi. Komisija je od več držav članic prejela zahtevo za ponovno oceno.

(4) Del I Priloge IV k Direktivi 2006/88/ES določa merila za navajanje bolezni kot eksotičnih in neeksotičnih. V skladu z merili za navajanje neeksotičnih bolezni je treba presoditi, ali bolezen lahko vpliva na gospodarstvo, če se vnese v državo, prosto te bolezni, z izgubami pri proizvodnji ter letnimi stroški, povezanimi z boleznijo in njenim nadzorom, ki presegajo 5 % vrednosti regionalne proizvodnje vrst živali iz ribogojstva, dovzetnih za bolezen.

(5) V skladu z informacijami iz glavnih držav članic proizvajalk krapov je SVC že endemična bolezen. Vendar v zadnjih 20 do 25 letih SVC industriji ni povzročila večjih izgub.

(6) Poleg tega je primerno presoditi, ali se lahko SVC nadzoruje na ravni države članice in ali ima tak nadzor stroškovne koristi. Zaradi hidrografskega položaja in strukture ribogojstva krapov v glavnih državah članicah proizvajalkah krapov, bi bili stroški v zvezi z ukrepi za izkoreninjenje navedene bolezni nesorazmerni z gospodarskimi izgubami, ki jih bolezen povzroča. Na podlagi zadnjih pridobljenih informacij se zdi, da SVC ne izpolnjuje vseh meril za uvrstitev v seznam neeksotičnih bolezni iz dela II Priloge IV k Direktivi 2006/88/ES.

(7) Zato je primerno, da se SVC črta s seznama neeksotičnih bolezni iz dela II Priloge IV k Direktivi 2006/88/ES.

(8) Člen 43 Direktive 2006/88/ES določa, da lahko države članice sprejmejo ukrepe za preprečitev vnosa bolezni, ki niso naštete v delu II Priloge IV k Direktivi ali za nadzor nad njimi, če navedene bolezni povzročajo znatno tveganje za zdravje živali ribogojstva ali prosto živečih vodnih živali v navedenih državah članicah. Navedeni ukrepi ne smejo preseči mej primernega in potrebnega za preprečitev vnosa takih bolezni ali nadzora nad njimi.

(9) V skladu s členom 63 Direktive 2006/88/ES je treba Odločbo Komisije 2004/453/ES z dne 29. aprila 2004 o izvajanju Direktive Sveta 91/67/EGS v zvezi z ukrepi proti nekaterim boleznim akvakultur (2) še naprej uporabljati za namene Direktive 2006/88/ES do sprejetja potrebnih določb v skladu s členom 43 navedene direktive, ki jih je treba sprejeti najpozneje tri leta po začetku veljavnosti Direktive.

(10) Na podlagi Odločbe 2004/453/ES so celotna ozemlja Danske, Irske, Finske, Švedske in Združenega kraljestva ali njihovi deli odobreni kot prosti SVC ali pod nadzorom in v programih za izkoreninjenje. Zato lahko navedene države članice zahtevajo dodatna jamstva za vnos vrst, dovzetnih za bolezen, na navedena ozemlja.

(11) Državam članicam, ki lahko zahtevajo dodatna jamstva, je treba v skladu z Odločbo 2004/453/ES dovoliti, da še naprej uporabljajo ukrepe v skladu s členom 43 Direktive 2006/88/ES, vključno z omejitvami dajanja na trg in uvoza, da bi nadzorovale SVC ter ohranile svoj status brez bolezni.

(12) Prilogo IV k Direktivi 2006/88/ES je zato treba ustrezno spremeniti.

(13) Direktiva 2006/88/ES določa, da morajo države članice do 1. maja 2008 sprejeti nacionalne ukrepe, ki izpolnjujejo zahteve navedene direktive in do 1. avgusta 2008 uporabljati nacionalne predpise. Da bi imele države članice dovolj časa, je treba do 1. avgusta 2008 sprejeti nacionalne ukrepe, ki izpolnjujejo zahteve iz Direktive 2006/88/ES, kakor je spremenjena s to direktivo, nacionalne predpise pa uporabljati od 1. avgusta 2008.

(14) Ukrepi, določeni s to direktivo, so v skladu z mnenjem Stalnega odbora za prehranjevalno verigo in zdravje živali –

SPREJELA NASLEDNJO DIREKTIVO:

Člen 1

Priloga IV k Direktivi 2006/88/ES se spremeni v skladu s Prilogo k tej direktivi.

Člen 2

Države članice sprejmejo in objavijo zakone in druge predpise, potrebne za uskladitev s to direktivo, najpozneje do 1. avgusta 2008. Komisiji takoj sporočijo besedilo navedenih predpisov in korelacijsko tabelo med navedenimi predpisi in to direktivo.

Te predpise uporabljajo od 1. avgusta 2008.

Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.

Države članice predložijo Komisiji besedila temeljnih predpisov nacionalne zakonodaje, sprejetih na področju, ki ga ureja ta direktiva.

Člen 3

Ta direktiva začne veljati dvajseti dan po objavi v Uradnem listu Evropske unije.

Člen 4

Ta direktiva je naslovljena na države članice.

V Bruslju, 30. aprila 2008 Za Komisijo Androulla VASSILIOU Članica Komisije

(1) UL L 328, 24.11.2006, str. 14.

(2) UL L 156, 30.4.2004, str. 5. Odločba, kakor je bila nazadnje spremenjena z Odločbo 2006/272/ES (UL L 99, 7.4.2006, str. 31).